तिरछी नज़र: सरकार जी का बर्थ-डे और एक और नया ‘वर्ल्ड रिकॉर्ड’
अभी पिछले हफ्ते ही, अरे दो दिन पहले ही तो, सरकार जी का जन्मदिन था। जन्मदिन था तो धूमधाम से मनाया जाना भी चाहिए था और मना भी। पिछले साल तो लोगों ने सरकार जी के जन्मदिन पर बेरोजगारी दिवस मना कर पूरे विश्व में भारत की भद्द पीट दी थी। ऐसा भी कहीं होता है कि इतने बड़े महापुरुष का जन्मदिन ऐसे तरीके से मनाया जाए। इस बार भी ऐसा ही किया गया, पर इस बार सरकार जी ने पहले से ही निश्चय कर लिया था कि जन्मदिन को ज्यादा धूमधाम से मनाना है ।
तो सरकार जी ने सोच लिया इस बार अपने जन्मदिन के दिन वर्ल्ड रिकॉर्ड बनाना है। अधिक से अधिक लोगों को वैक्सीनेशन देना है। उसके लिए पूरी तैयारी की गई। वैक्सीनेशन सेंटरों को अच्छी तरह से सजाया गया। रिकॉर्ड बनाने के लिए वैक्सीनेशन देने के काम को दो दिन पहले से कुछ आराम दे कर स्टॉक जमा किया गया। तभी तो विश्व रिकॉर्ड बनता है। तो इस तरह सत्रह सितंबर को वैक्सीनेशन का विश्व रिकॉर्ड बना।
यह जन्मदिन पर कुछ देने की यह प्रथा कोई नई नहीं है। पुराने जमाने से चली आ रही है। पहले भी, सुनते हैं, राजा लोग अपने जन्मदिन पर प्रजा को हीरे जवाहरात बांटा करते थे। साल भर प्रजा का खून चूस हीरे जवाहरात इकट्ठे करते थे और अपने जन्मदिन पर थोड़े बहुत हीरे जवाहरात प्रजा में बांट कर वाह वाही लूटा करते थे। आज भी सेठ लोग अपने जन्मदिन पर या फिर बच्चों के जन्मदिन पर गरीब लोगों के लिए भंडारा करते है ।
वैसे सरकार जी रिकॉर्ड बनाते ही रहते हैं। इतने बनाते हैं कि उसकी, रिकॉर्ड बनाने की गिनती भी मुश्किल है। सरकार जी द्वारा रिकॉर्ड बनाने का भी कोई रिकॉर्ड बन ही गया होगा। लेकिन अब भी उनमें बार-बार रिकॉर्ड बनने से जो सहजता आती है, वह नहीं आई है। अब देखो सत्रह तारीख को रिकॉर्ड बना और अट्ठारह तारीख को ही उन्होंने विपक्ष पर इल्ज़ाम लगा दिया। विपक्ष को बात बात पर कोसने का रिकॉर्ड भी सरकार जी के नाम ही होगा।
सरकार जी जब भी कुछ करते हैं तो एक रिकॉर्ड तो बनता ही है, जो भी कुछ होता है वह ऐतिहासिक भी होता है। रुपये की बात करते हैं तो हमेशा हजारों, लाखों करोड़ में होती है। पंद्रह अगस्त को लाल किले पर भाषण देते हैं तो वह भी सबसे लंबा भाषण होता है। अपना ही रिकॉर्ड तोड़ते हैं। गरीबों को अनाज देते हैं तो वह भी करोड़ों में ही होता है। और उसके साथ अपनी फोटो लगा हुआ थैला जो बांटते हैं, वह भी करोड़ों की संख्या में होता है। सरकार जी को धन्यवाद देते हुए जो पोस्टर और होर्डिंग लगते हैं, अखबारों में जो विज्ञापन छपते हैं, उनकी संख्या भी करोड़ों में ही होती है। ये सब भी रिकॉर्ड हैं। खोजा जाए तो पता चलेगा कि विश्व रिकॉर्ड ही हैं।
वैसे तो सरकार जी के शासनकाल में और भी रिकॉर्ड बन रहे हैं जिनकी चर्चा कोई नहीं करता है। पेट्रोल ने भी रिकॉर्ड बना दिया है तो डीजल ने भी। जब ईंधन वाला तेल रिकॉर्ड बना रहा था तो खाने वाला तेल क्यों पीछे रहता, उसने भी रिकॉर्ड बना डाला। उधर गैस का सिलेंडर भी हजार के पास पहुंचने के लिए बेताब है। यह भी एक रिकॉर्ड ही होगा।
जब एक रिकॉर्ड की बात होती है तो दूसरा रिकॉर्ड भी अपने आप ही पता चल जाता है। जब पता चलता है कि रिकॉर्ड अस्सी करोड़ गरीब लोगों को मुफ्त अनाज दिया जा रहा है तो यह भी पता चल जाता है कि देश में रिकॉर्ड अस्सी करोड़ लोग गरीब हैं। किसी एक देश में गरीब लोगों का यह भी एक विश्व रिकॉर्ड है। जब बताया जाता है कि सत्तर करोड़ लोगों को वैक्सीन की कम से कम एक खुराक दी जा चुकी है तो यह भी पता चल जाता है कि इसी देश में अभी पैंसठ करोड लोग ऐसे हैं जो अभी तक भी पहली खुराक नहीं पा पाए हैं। यह भी किसी एक देश के लिए बिना वैक्सीन पाए लोगों का एक विश्व रिकॉर्ड है।
खैर रिकॉर्ड तो बन ही रहे हैं। अब अच्छे बनें या बुरे, नाम तो हर तरह के रिकॉर्ड से होता ही है। सरकार जी का जन्मदिन है, हम तो बस शुभकामनाएं ही दे सकते हैं और प्रार्थना कर सकते हैं कि सरकार जी बस रिकॉर्ड बनाते ही रहें।
(इस व्यंग्य स्तंभ के लेखक पेशे से चिकित्सक हैं।)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva